Die Cannes-rolprentfees (Frans: Festival de Cannes, tot in 2002 bekend as die Festival international du film) is ’n jaarlikse rolprentfees wat in Cannes, Frankryk, gehou word en rolprente van alle genres, insluitende dokumentêre, van oor die wêreld vertoon. Dit is in 1946 gestig. Dit word beskou as een van die invloedrykste rolprentfeeste in die wêreld en is een van dié wat die meeste publisiteit kry. Die fees, waarvoor uitnodigings uitgestuur word, word gewoonlik in Mei by die Palais des Festivals et des Congrès gehou.
Die fees word ook deur baie sterre bygewoon en is ’n gewilde plek waar rolprentvervaardigers hul nuwe prente kan wys en hul werk aan wêreldwye verspreiders kan probeer verkoop.
Cinéfondation – sowat 15 kort- en mediumlengteprente van rolprentskole van oor die wêreld word in die Salle Buñuel vertoon.
Tous les Cinémas du Monde – dit wys die diversiteit en lewendigheid van rolprente van oor die wêreld. Elke dag word een land genooi om ’n reeks prente te wys wat sy unieke kultuur en identiteit weergee.